钦定古今图书集成/明伦汇编/皇极典/第001卷 > 《白虎通》 > 《圣人大宝曰位赋》宋·范仲淹
## 钦定古今图书集成/明伦汇编/皇极典/第001卷 > 《白虎通》 > 《圣人大宝曰位赋》宋·范仲淹

圣人以正兹盛位，御彼兆民，故称之于“大宝”，实守之
于“至仁。”保于域中，既永绥于南面，贵乎天下，自可象
于北辰。当其穆穆承乾，巍巍立极，必先安之于位，然
后崇之以德，阐兹神化，既天启于一人，固此鸿基，方
君临于万国，念兹在兹，高而不危，于以见大人之造，
于以见王化之基，是谓国之宝也。故得人皆仰之九
五之尊，求忠信而为助；亿兆之上，与慈俭以同施。故能上配三无，下安九有。且无反以无侧，诚可大而可
久；慎终如始，若难得以为思；持盈守成，契不贪而是
守。则知禀其圣者，于焉位昌；宝其位者，于焉化光。斯
位也，既首出于庶物；其化也，乃日闻于四方。亦如位
于高明者天，故生成而莫极；位于博“厚者地，则养育
于无疆。”夫如是则遐迩具瞻，上下交泰。言其宝则非
常之宝，谓其大则强名之大。宁惭希代，间千载以居
尊；岂止连城，镇万邦而攸赖。大哉！君以守位，位以居
君。能辨方而是处，则行教而有闻。圣域旁连，想善邻
而是比；皇图斯启，睹王度以爰分。我后执契嗣文，垂
衣有位，并光华于日月，齐长久于天地。“赫赫鸿猷，万
斯年兮光被。”